शांति प्रक्रिया दी संभावना उप्पर जेकर प्रधानमंत्री दे रवैये दी गल्ल कीती जा तां एह्‌दे च चुनावी राजनीति दा दबाऽ ते खिच्चतान साफ तौर उप्पर दिक्खने गी थ्होंदी ऐ। सत्ताधारी सप्रंग, कांग्रेस ते प्रधानमंत्री इस बेल्लै सुरक्षा ते आतंक जनेह् मुद्दें गी लेइयै नशाने उप्पर न। इस खेढ दी शुरूआत च गै डॉ. सिंह होरें इस बक्खी सारत करोआई दित्ती ही जे शांति प्रक्रिया गी लेइयै उंदा रवैया सप्रंग सरकार दी बचारधारा ऐ। मुंबई हमलें गी दिक्खदे होई सप्रंग सरकार दी सोच संसद उप्पर होए दे हमले दे मामले च साबका राजा सरकार थमां बिल्कुल बक्ख ऐ। एह् सख्त रवैये दा बपार हा ब राजग सांही नोहाड़ा ढंडोरा नेईं पिट्टेआ गेआ। जकीनी तौर उप्पर इस चाल्ली दे फैसले पूरे विश्वास कन्नै सोच बचार करने परैंत गै लैते जंदे न। एह् बी इक बजह ऐ चुनावी प्रक्रिया दे जोरें उप्पर होने दी बजह कन्नै बनने टहौने दी खेढ च अपने-आपे गी कायम रखे जाने दी बक्खी मता ध्यान दित्ता जा करदा ऐ। पिछले दहाके दरान भारत ते पाकिस्तान दौनें गै 5 दहाकें परानी रंजिशें भरोचे सरबंधें थमां दूरी बनांदे होई स्हेई रिश्तें दी राह् गी चुनेआ ऐ। इस गल्ला दा सब्भने थमां महत्वपूर्ण पैहलु एह रेआ ऐ जे दौनें पास्सेआ रंजिश ते नफरत गी खत्म करने च सैह्‌मति जताई गेई ऐ। आपसी संपर्क बचाने लेई नमें सरबंधें ते तैह्‌त शांति वार्ता गी जारी रक्खने कन्नै कश्मीर मामले जनेह् मसलें गी बी नमीं दिशा थ्होग। बन्ने उप्पर बंदूकें दे शांत होने ते परेशानियां घटाने लेई ताजी ब्हाऊ दिएं खिड़किएं गी खोल्लेआ जाना बड़ा गै जरूरी ऐ। ऐसे हलात च कुसा बी चाल्ली दी आनाकानी भविक्ख दे सरबंध सुधारने दिएं रों च रोड़ अड़काई सकदी ऐ।